**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 09.04.2022, ora 08.00 – 10.04.2022, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 10.04.2022, ora 07.00**

**RÂURI**

Debitele au fost în creștere, ca urmare a efectului combinat al precipitațiilor lichide căzute în interval, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, Bistrița, Moldova, Suceava, bazinele superioare şi mijlocii ale Jiului, Oltului şi Argeșului şi cursul superior al Prutului, iar pe celelalte au fost, în general, staționare.

Debitele se situează la valori sub mediile multianuale lunare, cu coeficienți moduli cuprinși între 30 – 80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someșul Mare, bazinul superior și mijlociu al Arieșului, bazinele superioare ale Târnavelor, Moldovei și Bistriței (afluent al Siretului) și sub 30% din normalele lunare pe râurile din bazinele hidrografice: Vedea, Rm. Sărat, Bârlad, Tazlău, afluenții din bazinul inferior al Jiului și afluenții din bazinul Prutului.

Este în vigoare **ATENȚIONAREA HIDROLOGICă** NR.12, până la ora 12:00**.**

Debitele vor fi în creștere, ca urmare a efectului combinat al precipitațiilor lichide prognozate, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, Jiu, Siret (exceptând Bârladul) şi bazinele superioare şi mijlocii ale Oltului, Argeșului şi Ialomiței și relativ staționare pe celelalte râuri.

Se pot produce scurgeri importante pe versanți, torenți, pâraie cu efecte de inundații locale și creșteri semnificative de niveluri și debite cu depășirea **COTELOR DE ATENȚIE** pe unele râuri mici din nordul, centrul şi vestul țării, din cauza precipitațiilor lichide sub formă de aversă prognozate și cedării apei din stratul de zăpadă.

**A.B.A. Prut-Bârlad**

Județul Vaslui:

* Se mențin prevederile din „Planul de restricții și folosire a apei în perioade deficitare”, treapta a III-a pentru S.C. AQUAVAS S.A. VASLUI – Sucursala Vaslui, din acumularea Solești (râul Vasluieț).

Judetul Iași

* Se mențin prevederile din „Planul de restricții și folosire a apei în perioade deficitare”, treapta a II-a pentru: S.C. PISCICOLA S.RL. Iasi, S.C. Noralex S.A. Iași și S.C. CC & PES S.R.L. Iași, prin reducerea debitelor la sursă (r.Miletin – ac.Hălceni).

**DUNĂRE**

Debitul la intrarea în țară (secțiunea Baziaș) în intervalul 09.04.2022 – 10.04.2022 a fost staționar, având valoarea de 5800 m3/s, sub media multianuală a lunii aprilie (7900 m3/s).

În aval de Porțile de Fier debitele au fost în creștere.

Debitul la intrarea în țară (secțiunea Baziaș) va fi staționar (5800 m3/s).

În aval de Porțile de Fier debitele vor fi în general în creștere, exceptând stația hidrometrică Gruia, unde vor fi în scădere.

**2.** **Situația meteorologică în intervalul 09.04.2022, ora 09.00 – 10.04.2022, ora 06.00**

**ÎN ŢARĂ**

Vremea a fost mult mai caldă decât în mod normal la această dată, exceptând nord-vestul teritoriului, unde valorile termice diurne s-au situat sub mediile climatologice. Cerul a fost noros în regiunile intracarpatice, iar în restul țării variabil ziua, apoi s-a înnorat treptat. A plouat, mai ales sub formă de aversă, în Maramureș, Crișana, cea mai mare parte a Banatului și a Transilvaniei, local în Moldova și izolat în Oltenia și în Muntenia. În Banat, trecător, aversele au fost însoțite de descărcări electrice. Cantitățile de apă au depășit izolat 15...20 l/mp în Carpații Orientali. În zona montană înaltă, la altitudini mari, pe parcursul nopții au fost și precipitații sub formă de lapoviță și ninsoare. Vântul a suflat slab și moderat, local cu intensificări în majoritatea regiunilor, la rafală s-au atins viteze, în general, de 45...65 km/h, iar pe crestele montane de până la 90...100 km/h. Aseară la ora 21 era strat de zăpadă la altitudini mari la munte şi măsura *-în platformele staţiilor meteo-* până la 188...198 cm în Munţii Făgăraş şi Bucegi, la peste 2000 m. Temperaturile maxime s-au încadrat între 11 grade la Târgu Lăpuș, Ocna Șugatag și Dej și 27 de grade la Tecuci. La ora 06 se înregistrau valori termice cuprinse între 1 grad la Dumbrăvița de Codru și 13 grade la Gura Portiței. Cu totul izolat, în Crișana și în Transilvania, a fost ceață. OBSERVAȚII: de ieri de la ora 6.00 au fost în vigoare 3 atenționări cod galben pentru fenomene meteorologice periculoase imediate emise după cum urmează: 1 de CNPM pentru Muntenia și 2 de SRPV Bacău.

**LA BUCUREŞTI**

Vremea a fost predominant frumoasă și deosebit de caldă pentru această dată. Cerul a fost variabil ziua și mai mult noros seara și noaptea, iar în nordul orașului, în a doua parte a intervalului, trecător a plouat slab. Vântul a suflat slab și moderat. Temperatura maximă a fost de 24 de grade la Afumați și Filaret și de 25 de grade la Băneasa. La ora 6.00 se înregistrau 11 grade la Afumați și 12 grade la Filaret și Băneasa.

**3. Prognoza meteorologică în intervalul 10.04.2022, ora 09.00 – 11.04.2022, ora 09.00**

**ÎN ŢARĂ**

Vremea va deveni deosebit de rece pentru această perioadă, valorile termice fiind semnificativ mai scăzute faţă de ziua anterioară îndeosebi în centru, sud și est. În aceste regiuni cerul va fi noros și va ploua în cea mai mare parte a intervalului. La munte vor predomina ninsorile, local însemnate cantitativ și se va depune strat de zăpadă. În Transilvania și în zona deluroasă a Moldovei precipitațiile vor fi mixte. Cantitățile de precipitații vor depăși pe alocuri 25...30 l/mp, în special în sud-est, unde vor fi și manifestări de instabilitate atmosferică: averse ce pot avea character torențial, descărcări electrice, vijelii și posibil grindină. În restul teritoriului, înnorările vor fi temporare, iar ploile, slabe cantitativ, se vor semnala doar pe arii restrânse în prima parte a intervalului. Temporar vântul va avea intensificări în toată țara, cu viteze în general de 45...55 km/h și pe arii restrânse de peste 60 km/h. Pe crestele montane rafalele vor depăși 90 km/h, viscolind ninsoarea. Temperaturile maxime se vor încadra în general între 5 şi 14 grade, iar cele minime între -4 şi 7 grade. În a doua parte a nopţii se va produce brumă, local în nord-vestul, nordul, centrul țării, în zonele deluroase și doar izolat în rest.

**LA BUCUREŞTI**

Vremea se va răci accentuat, cerul va fi noros, în mare parte din interval va ploua și se vor acumula în jurul a 15 l/mp. Vântul va sufla slab și moderat. Temperatura maximă, mult mai coborâtă decât în mod obişnuit în această perioadă din an, va fi de 12... 13 grade, iar cea minimă de 4...5 grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

***Administrația Rezervației Biosferei Delta Dunării*** informează telefonic că incendiul izbucnit la 08.04.2022, ora 14.00, localizat intre braț Sfântul Gheorghe si Dealurile Beștepe, loc Mahmudia si Beștepe, județul Tulcea, s-a stins de la sine la data de 09.04.2022, ora 01.00. A ars vegetație stuficolă (stuf, papură, rogoz) pe circa 20 ha. Nu s-au înregistrat mortalități la speciile de păsări, animale și reptile. Nu exista in zona obiective socio-economice. Nu se cunosc cauzele declanșatoare.

***Administrația Rezervației Biosferei Delta Dunării*** informează telefonic despre izbucnirea, la 09.04.2022, ora 12.30, unui incendiu de vegetație uscată (stuf, papură, rogoz) la S de Lacul Lumina, în estul localității Caraorman, județul Tulcea. Nu sunt obiective economice in zonă. Nu se cunosc cauzele declanșatoare.

***Administrația Rezervației Biosferei Delta Dunării*** informează telefonic despre izbucnirea, la 09.04.2022, ora 16.00, unui incendiu de vegetație uscată (stuf, papură, rogoz) in zona lacurilor Zapatna si Capcicova, zona loc. Crișan, jud. Tulcea. Nu sunt obiective economice in zonă. Nu se cunosc cauzele declanșatoare.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

DIRECȚIA DE COMUNICARE, TRANSPARENȚĂ ȘI IT